Dalelva (Lardal)

Dalelva er en elv i Larvik kommune. Den springer ut fra Svartangen, og renner i hovedsak sørover mot Numedalslågen ved Styrvoll. Hovedløpets lengde er 6,5 kilometer.

Omtrent midtveis langs elveløpet, stuper elva ut i Trollfossen. Dette er Vestfolds høyeste foss med fall på 12 meter. Herfra og ned til elvesletta ved Numedalslågen renner elva gjennom et gjel som er 75-150 meter dypt. Dette er dannet under isavsmeltingen på slutten av siste istid. I dette området er det registrert 18 rødlistede fuglearter, herunder kongeørn og hubro.

Det er også en mindre foss der fylkesvei 40 Numedalsveien krysser elva. Det går sjøørret og laks opp til denne fossen, muligens lengre. Denne delen av elva er vernet som gyte- og oppvekstområde for laks og sjøørret, med fiskeforbud. Ovenfor finnes ørret, abbor og ål.

Referanser 

Elver i Larvik
Lardals geografi
Numedalsvassdraget